મને લાગે છે કે આપણા સૌના જીવનમાં કયારેક ને કયારેક આવો વિષાદકાળ આવતો હોય છે. થોડાંક વર્ષો પહેલાં હું એવા સમયપટમાંથી પસાર થઈ રહી હતી જયારે મારું મન ખૂબ જ વિષાદગ્રસ્ત હતું. અર્થશાસ્ત્રની પરિભાષામાં એક શબ્દ આવે છે. આપણે એ વારંવાર સાંભળીએ છીએ. એ શબ્દ છે ‘ગરીબાઈની રેખા’. આર્થિક દ્રષ્ટીએ આ એક એવી રેખા ગણાય છે જેની નીચે જીવતા માણસો ગરીબ છે. જીવનની મૂળભૂત આવશ્કયતાઓ પણ તેમને પ્રાપ્ત થતી નથી. એમનું જીવન કંગાળ અને દરિદ્ર છે. આ એક આર્થિક રેખા છે જે જીવનધોરણ- Standard of living સાથે સંકળાયેલી છે. પરંતુ મને લાગે છે આ ઉપરાંત પણ જીવનમાં એક બીજી રેખા છે. એ રેખા ઝાંખી છે, અસ્પષ્ટ છે. એ રેખા તે મૂલ્યોની-ઉત્સાહની-ચેતનાની-જીવંતતાની-ગુણવતાની Qualitity of life ની.